Merkezê Îrtîbatî û Çapemenîye yê HPGyî 12ê gulane de pê eşkerayîyêke pare kerd ke Cotyar Mûhsîn Hisêno ajanîye kerdêne ame tepiştene. Cotyar Mûhsîn Hisêno ke hema zî destê gerîlayan de yo yew bi yew kerdişê xo îtîraf kerdî ke kamyew zanayîş dayê û bîyo sebebê hêrişanê hewayî.
Cotyar Mûhsîn Hisên dewa Sîyarî ya Amedîye ya Başûrê Kurdîstanî ra yo. Cotyarî hezîrana 2019î de şîrketêka petrolî de ke nêzdîyê Herêmanê Pawîtişî yê Medya ya dest pê karî kerd. La mengêke ra dima karî ra ame vetene. Heman roje Cotyar rayîr de rastê kesî yeno û ci rê qala rewşa xo keno. No 'kes' şîrkete reyde qisey keno û Cotyar roja bîne seke çîyêk nêqewimîyo agêreno kar. No 'kes' dima yeno hetê Cotyarî nûmaraya xo ya telefonî dano Cotyar û wazeno ke Cotyar derheqê PKKyî( wesayîtr, noqta, rayîrê têgêrayîşî û çalakîye ûsn.) de zanayîşan bido ey. Cotyar bi nê hawayî dest pê ajanîye keno.
Kamyew zanayîşî dayî?
Îtîrafê Cotyarî wina yê:
-Dewêka Kanîmasî de nêzdîyê kargehî de roniştêne, nêmroje wesayîtê gerîlayan uca ra şîyêne. Cotyarî cade nê 'kesî' rê telefon kerd û derheqê wesayîtê gerîlayan de zanayîş da. Rojêke ra dima nêzdîyê dewa Kareba de ame dayene wesayîtê gerîlayan ro.
-Wexto ke ajan Cotyar nêzdîyê Şilya de xebitîyeno noqtayêka gerîlayan vîneno. Dima fotografanê na noqta gêno û seba keso ke têkilîya înan esta erşaweno. Dima vera na noqta zî hêriş ame kerdene.
-Nêzdîyê dewa Rebetke de noqtayêka gerîlayan tesbît keno û fotografanê ci gêno, erşaweno. Dima mîyanê pakêtêka cixareyî de GPSêk nê cayî de nano ro. Cotyarî vat ke vera nê cayî zî hêrişê hewayî ameyî kerdene.
-Wexto ke seba xebate şinê cayêkê dewa Şikeftê hetê ey de Hawar, Merwan û kesêko bîn estê. Fotografanê baregehêkê gerîlayan gênê û erşawenê. Nê baregehî ser o zî dima bombayî ameyî varnayene.
-Fotografê baregehê dewa Hesnekî zî gêno û erşaweno. 20 rojan ra dima vera baregehî hêriş ame kerdene.
-Fotografê baregehê Rebetke û Kanîya embazanê xo reyde gêno û erşaweno. Mîyanê kutuyêka kola de cîhazê CPSî uca de ca keno û no ca dima yeno bombakerdene.
-Fotografanê stargehê gerîlayan ê dewa Kanîka gêno û erşaweno.
-Dewa Milbestê de fotografanê baregehêkê gerîlayan gêno û erşaweno.
-Mabênê dewanê Kehreba û Kanî Mazê de fotografanê gerîlayan gêno û erşaweno.
-Rayîrê Şilya de fotografanê çar gerîlayan gêno.
-Nêzdîyê dewa Kanîka de stargehê gerîlayan vîneno. Merwan, Hewar û kesêko bîn û Cotyar şinê stargeh kontrol kenê û fikirîyenê ke malzemeyanê gerîlayan bidiznê. Fotografanê nê stargehî genê ke dima beno hedefê hêrişan.
